Document ID: /fineweb-2-swissfilter-quality_10-filterrobots/filtered/02821.jsonl.gz/131

Četrdeset i šestero mladih Hrvata krizmao je u subotu 24. svibnja 2014. sarajevski kardinal Vinko Puljić. Nije ovo bio izniman događaj samo za hrvatske vjernike, koji su ispunili crkvu Svetog Križa (Heiligkreuz) u Bernu, već i za župljane Švicarce.
Christian Furrer, predsjednik župnog vijeća je u kratkom pozdravnom govoru rekao kako je kardinal Puljić prvi kardinal koji služi misu u ovoj modernoj crkvi. I sam kardinal bio je vrlo dirnut porukama dobrodošlice mladih krizmanika pa je u svojoj nadahnutoj propovijedi poručio mladima da se ne stide svoga korijenja. – Čuli ste, kad je Duh Sveti sišao, svi su ga razumjeli na svom materinskom jeziku. Ja bih htio da vi njegujete taj naš jezik, kulturu i tradiciju. Da znate vrednovati svoje korijenje, da se ne stidite svojih korijena, već da na njima rastete i donosite životno ostvarenje.
Spomenuo je i strašne poplave koje su zadesile naše krajeve. Voditelj misije fra Gojko Zovko je napomeno da će milostinja ići za potrebe unesrećenih pa su vjernici bili vrlo darežljivi i skupili 6000 franka. – Hvala vam na vašoj solidarnosti kojom ćete pomoći da ljudi opstanu, a siguran sam da će Bog blagosloviti vašu darežljivu ruku – rekao je kardinal na kraju mise kad su mu članovi misijskog vijeća uručili tu donaciju.
Fra Gojko je spomenuo da ovo nije jedina pomoć za ugrožena područja. – Otvorili smo naš misijski centar u Zähringerstrrasse te su ljudi donosili sve potrebno. Iz misijskoga kruha sv. Ante donirali smo 1000, a vjernici još 4000 franaka. Jedan transport već je otišao domovinu i pripremamo druge.
Zajedničko druženje s kardinalom nastavljeno je u župnoj dvorani gdje su bili posluženi sendviči i kolači.
Ivan Ivić